### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 6. marts 2024 har vedtaget Magistratens indstilling i overensstemmelse med erklæring fra Børn og Unge-udvalget af 28. februar 2024.

Venstres byrådsgruppe tog forbehold for at ændre praksis med at ophøje af standpunktskarakterer til eksamenskarakter.

Enhedslisten de Rød-Grønnes byrådsgruppe kunne tiltræde indstillingen med bemærkning om, at det vil være vigtigt at få klarlagt, omfang af og årsager til børns mistrivsel i folkeskolen.

###

BESLUTNINGSFORSLAG FRA SF OG RV

Beslutningspunkter

At 1) MBU ansøger undervisningsministeriet om frisættelse fra reglerne om afgangseksamen i folkeskolen, således at den karakterer (årskarakteren eller afgangseksamenskarakteren), som er højst er den, som gælder på afgangsbeviset.

At 2) MBU ansøger undervisningsministeriet om muligheden for at aflægge afgangsprøven i 9. kl. over flere år, så eleven fx kan afslutte nogle fag et år og det næste afslutte de resterende fag. Således at hele fagrækken afsluttes over flere år.

Hvorfor fremsendes indstillingen?

SF vil arbejde for, at vi tager det bedste med fra tiden med corona.

Tiden med corona har også vist, hvor meget personalet i kommunens tilbud kan løfte i flok og finde på fagligt gode tiltag og ordninger, når de mødes med tillid til deres faglighed. Derfor er det centralt for SF, at medarbejderne mødes med tillid og til friheden til at arbejde med deres faglighed i samarbejde med forældrene.

Under coronaepidemien blev det muligt, at ophæve elevernes seneste standpunktskarakter til prøvekarakter, hvis den var højere end prøvekarakteren.

Det betød, at eleven ikke behøvede at frygte, at han/hun ikke klarede sig godt til afgangsprøverne, fordi man altid kunne falde tilbage til standpunktskarakteren. Der var bekymring for, om eleverne ikke ville tage afgangsprøverne alvorligt, men den bekymring blev gjort til skamme. Eleverne arbejdede lige så seriøst, som de plejede, men nu var der ro på, for der var altid mulighed for at falde tilbage på standpunktskaraktereren.

I en tid hvor flere og flere børn og unge mistrives bl.a. grundet præstationspres, kunne dette være et tiltag til at tage noget af presset fra de unge mennesker og fastholde at afgangsprøven netop er en afprøvning uden, at det skal være afgørende for det unge menneskes fremtid.

Der er lige nu et stort fokus på folkeskolen: Statsministerens åbningstale omhandlede da også både afgangsprøver og mulige ændringer af folkeskolen, således er der momentum for at ansøge om forsøg i folkeskolen. Ligesom undervisningsministeren har præsenteret et nyt folkeskoleudspil med bl.a. fokus på afgangsprøverne og udskolingen.

Add 2

Der kan være elever, som har brug for et reduceret skema:

Hvis det vurderes at være til elevens bedste, kan fagrækken fraviges bortset fra undervisning i dansk, matematik, engelsk og fysik/kemi. I disse fag skal der undervises i et omfang, så fagenes mål og kravene ved prøverne kan opfyldes.

Eleven skal gå til prøve i fagene, men kan ikke tage de resterende fag året efter. Hvis eleven ønsker en fuld 9. kl. skal eleven gå op i hele 9.kl. og dermed gå op i disse fag endnu en gang. For at opnå Folkeskolens afgangseksamen skal vedkommende udover disse fire fag også aflægge prøven i praktisk /musisk valgfag i 8. klasse samt 2 udtræksprøver (humanistiske og naturfaglige fagrække). Eleven skal have undervisning i disse fag for at kunne aflægge prøve.

Man kan således ikke for nuværende dele 9. klasses fagpakke over to skoleår, da man skal undervise elever på det niveau, der er tilsvarende elevens skolealder. Skolealderen er udtryk for det antal skoleår, som en elev har været undervist i.

Det følger af henholdsvis Folkeskolelovens 12 og § 14, at eleverne skal undervises på det klassetrin i grundskolen, der svarer til deres skolealder. Hertil kan skolens leder efter samråd med forældrene bestemme, at en elev rykkes et klassetrin op eller undervises på samme klassetrin i 2 år, hvis det er til elevens bedste. Klassetrinsindplaceringen kan ske i forbindelse med skoleårets start eller i løbet af skoleåret. Ved afslutningen af undervisningen på 9. klassetrin skal eleverne aflægge folkeskolens afgangseksamen og 9.-klasseprøver.

For en elev, der rykkes et klassetrin op eller undervises på samme klassetrin i 2 år, bortfalder elevens tidligere karakterer. Eleven skal derfor aflægge prøven/prøverne på ny.

I SF ønsker vi, at det er muligt at afprøve hvordan en fordeling af folkeskolens afgangsprøve over flere år vil give en anderledes og mere rolig afslutning på folkeskolen. Dette som et led i et forsøg på at skabe ro på og afprøve nye former for afslutning på folkeskolen til gavn for de unge mennesker.

Hvilken værdi for borgere og samfund?

Forslaget skaber værdi for de unge mennesker og for skolens medarbejdere

- at skabe ro på for de unge mennesker

- at sørge for at afslutningen på folkeskolen kan være mere fleksibel og tilpasset den enkelte.

- at øge arbejdsglæden hos medarbejderne

Hvad igangsættes?

MBU udformer ansøgningen og iværksætter dialog med skolens parter i [adresse] for at iværksætte forsøget i [adresse].

Hvilke ressourcer kræves?

Forslaget forventes afviklet inden for forvaltningens eget budget.

Yan Andresen og Yannick Johnsen, Radikale Venstre

Catrine Mathiasen og Emma Johansen, SF

INDSTILLING FRA MAGISTRATSAFDELINGEN FOR BØRN OG UNGE

Svar på forslag fra SF og [adresse] om frisættelse i folkeskolen.

### Resume

Byrådet behandlede den 8. november 2023 et beslutningsforslag fra SF om [adresse] om frisættelse i folkeskolen.

Børn og Unge tilslutter sig generelt intentionerne bag forslaget i forhold til at stille sig til rådighed som samarbejdspartner i forsøg og prøvehandlinger med frisættelse og udvikling på folkeskoleområdet.

Forsøg med lempelse af bindingerne på folkeskolens prøver kan styrke frihedsgraderne og det lokale råderum. De alternative prøveformer kan bidrage til at skabe en god afslutning på folkeskolen for alle elever og kan være et konkret greb i arbejdet med at modvirke mistrivsel blandt børn og unge i udskolingen.

Det indstilles således, at byrådet godkender en ansøgning til Børne- og Undervisningsministeriet om mulighed for ophøjelse af standpunktskarakterer til prøvekarakter, hvis standpunktskarakteren er højere end prøvekarakteren, større fleksibilitet i aflæggelsen af afgangsprøven og deltagelse i forsøg med mere praktiske prøveformer.

### Beslutningspunkter

Det indstilles:

At 1) byrådet tiltræder ansøgningen til Børne- og Undervisningsministeriet om frisættelse i forhold til folkeskolens prøver (jf. bilag).

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 08-11-2023

Josefine Christensen:

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 8. november 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 06-02-2024

Josefine Christensen:

Fremsendes til [adresse] med bemærkning, at Magistraten i mødet den 6. februar 2024

anbefaler, at byrådet tiltræder Magistratsafdelingen for Børn og Unges indstilling af 22. januar 2024.

Yda Kristoffersen, Rådmand Joakim Overgaard og Paw Lund tog forbehold.

Udvalg: [adresse]

Dato: 21-02-2024

Josefine Christensen: 10

Fremsendes til Børn og Unge-udvalget til behandling i henhold til beslutning i byrådets møde den 21. februar 2024.

Udvalg: Børn- og Unge-udvalget

Dato: 28-02-2024

Josefine Christensen:

Susanne Larsen, Catrine Mathiasen og Yan Andresen kunne tiltræde indstillingen i overensstemmelse med Magistratens anbefaling.

Sussanne Johnsen, Charlotte Thygesen og Tina Jeppesen kunne tiltræde indstillingen med forbehold for den del af ansøgningen, der vedrører mulighed for ophøjelse af standpunktskarakterer.

Magnus Jacobsen kunne tiltræde indstillingen med bemærkning om, at den del af ansøgningen, der vedrører mulighed for ophøjelse af standpunktskarakterer, bør udgå.